정조 10년 · 목
敎曰。今番宣薦禁軍之在外及有實病者。皆令移付額外。而聞其中。在京者爲五人。在鄕者爲二十人。而在鄕者不無稱冤之端云。畢竟區處。何以則爲好耶。兵判及御將。各陳所見。兵曹判書徐有隣曰。旣已移付額外之後。更令還付額內。則恐不無紛紜之弊。恐難輕議。且初仕遷轉。無間於額內額外。在渠輩恐無稱冤之端矣。御營大將李柱國曰。禁旅中在鄕人以斗科留京者移付額外。自不無些少利害。而旣已通融檢擬於初仕。則在渠輩亦必無稱冤矣。從之。柱國又啓言。一二內宣薦禁軍口傳。目下雖有積薪之歎。日後則似難充額。只存一內。革罷二內。還屬凡禁旅。而以凡禁軍久勤論之。移差於捕校者。雖或因事見汰。未得還付於禁旅。必以前仕。仍爲久勤。一內亦依此例。額外之類。從先後計其久勤事。成節目施行似好矣。敎以。御將之言。正合予意。向日回啓。諸議亦然。此後依此定式。○領議政鄭存謙啓言。慶尙左水使柳孝源狀啓。枚擧密陽府使沈鉁牒呈以爲。本府古曳封山失火。而地方官勿罷。旣有事目。請令稟處矣。封山失火。自多奸弊。而地方官勿爲論罪。旣有受　敎。雖無可論。放火根因。不可不嚴覈懲礪。更爲各別譏詗。期於斯得。如律勘斷爲宜。從之。又啓言。前掌令金熙朝上疏。有稟處之命矣。近來連爲停操。軍政疏虞。誠如憲臣所論。齊整部伍。修繕兵甲。乃守令之任。道帥臣之責。豈可以停操。而一任其弛廢也。先以申令之意。嚴飭諸道。至於營將之任。非閫帥非守令。尤難稱職。不能譏詗。則盜賊肆行。不能綜核。則良民受害。不但巡點一事之擧職爲難而已。勿爲例差。各別擇送之意。請申飭銓曹。從之。又啓言。統制使金永綬狀啓以爲。倭船二集之直到館所者。只憑釜山之錯報。謂之終無去處。至登奏御文字。左水使柳孝源。東萊府使洪文泳等罪狀。請令稟處矣。今番問情之不察。雖由於釜山。不可無飭。請柳孝源洪文泳竝推考。從之。又啓言。平安監司鄭一祥狀啓。薪島搜討事。請令稟處矣。今番薪島事。由於發覺之未早。其在懲後之道。不可只付鎭校。此後該鎭僉使。每月搜討。依請施行。事關邊情。請下詢處之。敎以。諸宰之意何如。行司直金華鎭曰。彌串僉使。旣是官長。則勝於土校之搜討矣。吏曹判書金魯鎭曰。僉使搜討。勝於鎭校。而如不擇人。反恐無效。每月頻送。亦或貽弊矣。禮曹判書李在協曰。名以搜討。只付鎭校。事極疏虞。僉使躬進。似不可以已。而龍川府使亦不可不間間入送矣。戶曹判書趙㻐曰。僉使勝於鎭校。道臣所請誠好矣。右參贊鄭昌聖曰。闌入之類。生涯所關。不計死生。搜討之道。不可不嚴。僉使似勝於將校矣。兵曹判書徐有隣。行副司直徐有寧金履素。皆以爲然。刑曹判書李在簡曰。地方官輪回擧行。僉使二次入去。府使一次入去。似好矣。行副司直李柱國曰。薪島水路四十餘里。候風入去。不得無常往來。月三搜討之際。僉使在鎭恒少。臣意則依前以將校入送。僉使月終入島爲宜。行副司直趙時俊曰。月三搜討。亦是行不得之政。或一月一次。間月一次爲之。而其餘則擇送將校好矣。工曹參判尹蓍東曰。月三搜討。僉使專當。則在鎭無日。宜間送土校。以減其數。地方官數三月一入似好。刑曹參判洪秀輔曰。鬱陵島搜討。間年一行者。而三陟營將越松萬戶。輪回入送。況此逐月搜討。不可使一僉使專當。加定地方官或邊將。輪差以送。該鎭邊將。亦擇送有地望者似好矣。都承旨沈豊之。禮曹參判金思穆。皆以月三之行太頻爲言。行司直李命植以爲。間一二月往來爲宜。敎以。諸議參差。大臣之意何如。存謙曰。月三入島。果非可久之道。凡搜討始於風和。止於風高。其間不過六朔。土校之月三搜討。自有應行。至於官長。間朔入去。六朔當爲三次。該鎭僉使二次。地方官一次。以此定式爲宜。從之。又啓言。刑曹判書李在簡。參判洪秀輔。俱帶摠管。詞訟劇地。職務相妨。摠管之任。竝許遞爲宜。從之。又啓言。慈山府使李敬養。親病沈重。情理宜諒。敎以。今日政內擬。又敎曰。雲山郡守黃昇源。今日政亦爲內擬。又啓言。筵體至嚴。而禮曹判書李在協。私語失體。請推考。從之。○敎曰。明日武科重試時。丹楓亭命官。以一品擬入。又敎曰。丹楓亭分所試官。加擬以入。又敎曰。明日出宮門路。以貳極門爲之。禁軍等入番外。別將率領。待令於通化門內侍衛事分付。又敎曰。明日重試。旣無易書之事。待收券隨卽考券。仍卽唱第。讀券官一望。對讀官二望。加望以入。又敎曰。明日重試文試所。合設於春塘臺。此與儒生科試有異。受點後命官以下。北所近處住接。試所承旨。依例直宿於春塘臺近處公廨事。分付兵曹。又敎曰。明日文科重試處所。依戊戌年庭試例爲之。又敎曰。明日試所承旨二員及執册承旨二員偕來承旨外。丹楓亭分所進去承旨。當備員受點。無以推移。在前有假承旨差出擧行之例。丹楓亭分所及偕來承旨。以加出假承旨擧行。又敎曰。前承旨徐鼎修閔台爀。假承旨差下。又敎曰。假承旨閔台爀。丹楓亭進去。又敎曰。以稱在外人禁推侍從。竝分揀放送。其外當下文臣拿處人。俱不過微事。竝姑令放送。使之一體赴試。又敎曰。明日場中食牀。依前例節目中防塞。而旣命帳殿唱第。療飢之資。許令袖入事。預爲知悉。○禮曹判書李在協啓言。重試節目。已依丙辰年例。罷散人許赴事啓下。而丙申年。則奪告身以下。竝爲許赴。今亦依此知委爲宜。從之。又啓言。 關王廟修改時。本曹郞廳一員。例爲進去。明日重試。六員盡爲赴擧。假官亦未安。何以爲之。敎以。只戶曹郞官進去。又以判義禁啓言。金吾滯囚可悶。新除禁堂。請竝牌招。從之。○兵曹判書徐有隣啓言。重試時本曹郞廳專全數赴擧。禁喧差備。或以武臣啓下。或因特敎。以本曹堂上擧行。何以爲之。敎以。堂上之替當禁喧。事面如何。以武弁中禁喧二員。侍衛二員。參考前例差定。又啓言。頃因李壽鵬所懷。黃海水使長住所江。中軍留住甕津事。有提奏之命矣。敎以。大臣將臣之意何如。鄭存謙曰。水使住所江。中軍留甕津。則別無更張之擾。成猗角之勢。向於問議時。臣以從施爲言矣。李柱國亦以爲然。備堂金華鎭曰。移營之議已久。而尙不變通者。必有掣礙而然。恐不如依前置之。趙時俊曰。詢問便否於道帥臣後。許施爲好。敎以。事貴審始。予所留難者。政如金華鎭言。更令該道道帥臣。採探民情。參以形便。論理狀間稟處。○刑曹判書李在簡。參判洪秀輔啓言。兩人所坐。毫無異同。一罪一否。實有斑駁。臺臣旣至發啓。前海南縣監白師誾。一體拿問重勘。恐不可已矣。敎以。李慶麟書則名字不抹。此書則字劃漫漶云。故當初處分之一從一違。非有一毫取舍愛憎於兩弁也。到今卿等以爲。字劃之分明。無異於慶麟書云爾。則朝家於此。豈有留難。況其人地。又豈可與慶麟比同。渠以渠家人。罹此罪科。尤極絕痛。令該府。爲先拿來嚴問以聞。○總戎使金思穆啓言。本廳所屬屯壯抄屯牙兵屯軍需保壯抄牙兵軍需保六名色。散在畿甸湖西諸邑。而取考各邑軍案。則與良役實摠所載之數。大段相左。有減於此而加於彼者。雖不失元額。只緣使其隊長。代定闕額。以其身米。亦使自納。故守令初不留意。襲謬至此。當其收米之際。邑牒紛紜。自不無未盡收之弊。今於大典通編。有守總兩營軍兵。自各其邑隨闕代定之文。則從今爲守令者。自當親按軍簿。逐名査正。而適當式年改都案之時。宜有釐正之道。申飭兩道道臣及各邑守令。修案來納之後。有一名相錯。自臣廳依法典草記論罪。雖有斗米未收。解由拘礙之意。請亦爲申飭。從之。○都承旨沈豊之啓言。明日殿座時。承旨不可不備員。而同副承旨李泰永方在偕來所。在前有姑令入參之例。何以爲之。敎以。依例爲之。○掌令權世規啓言。監察李素呈課以爲。 皇壇祭享。兵曹佐郞朴宗正。惟意坐伏。袖持食物。狼籍喫嚼。屢次禁止。高聲反詈曰。監察其不知矣。 宗廟享班。亦或俯伏云。不可置而不論。請朴宗正罷職。從之。○右副承旨李夔啓言。以監察呈課。將爲啓辭。則入侍首臺。事當發啓。而推諉下僚。請掌令柳孟養推考。從之。又啓言。臺諫退伏之後。復爲進前。請掌令權世規推考。從之。○副校理申馥啓言。旣有新啓。則府啓之際。卽當繼陳。而徑先退伏。忽復奏達於院啓旣畢之後。避嫌措辭。全不成說。請掌令權世規罷職。敎以。遐方之人。初登筵席。未諳臺體。不是異事。不允。